
PËR DELEGIMIN E KOMPETENCAVE DHE CAKTIMIN E DETYRAVE TË ZËVENDËSMINISTRIT TË EKONOMISË DHE INOVACIONIT, znj. OLTA MANJANI

[bookmark: _GoBack]Në mbështetje të pikës 4, të nenit 102, të Kushtetutës së Republikës së Shqipërisë, të ndryshuar; të neneve 22, 28 dhe 29, të ligjit nr. 44/2015, “Kodi i Procedurave Administrative të Republikës së Shqipërisë”; të neneve 3, 5, 11 dhe 15, të ligjit nr. 90/2012, “Për organizimin dhe funksionimin e administratës shtetërore”; të pikës 2, të nenit 6, të ligjit nr. 9000, datë 30.1.2003, “Për organizimin dhe funksionimin e Këshillit të Ministrave”, si dhe të vendimit nr. 516, datë 25.9.2025, të Këshillit të Ministrave, “Për përcaktimin e fushës së përgjegjësisë shtetërore të Ministrisë së Ekonomisë dhe Inovacionit”, 

URDHËROJ:

1. Delegimin e kompetencave të titullarit të Ministrisë së Ekonomisë dhe Inovacionit, zëvendësministrit të Ekonomisë dhe Inovacionit, znj. Olta Manjani, për ushtrimin e kompetencave në fushat e përgjegjësisë, si:
a) politikat e punësimit dhe aftësimit profesional;
b) menaxhimin e programeve dhe projekteve për punësimin dhe aftësimin;
c) politikat në fushën e sigurimeve shoqërore dhe administrimin e fondit të sigurimeve shoqërore.
2. Në ushtrimin e kompetencave të titullarit të Ministrisë së Ekonomisë dhe Inovacionit, sipas pikës 1, të këtij urdhri, zëvendësministri ngarkohet të ndjekë, monitorojë, koordinojë me institucionet e varësisë, agjencitë autonome, drejtoritë në përbërje të ministrisë dhe të përgjigjet përpara ministrit mbi:
a) zhvillimin e politikave shtetërore për arsimin dhe formimin profesional;
b) optimizimin e sistemit të arsimit dhe formimit profesional dhe sigurimi i cilësisë në arsimin dhe formimin profesional;
c) zgjerimin e modelit dual të arsimit profesional, në partneritet me biznesin, duke siguruar certifikime ndërkombëtare të kualifikimeve dhe ngritjen e shkollave profesionale si qendra multifunksionale;
d) monitorimin e procesit të zhvillimit të sistemit kombëtar të kualifikimeve profesionale në përputhje me zhvillimet evropiane, kërkesat e tregut të punës dhe zhvillimin social-ekonomik nëpërmjet Agjencisë Kombëtare të Arsimit dhe Formimit Profesional dhe Kualifikimeve (AKAFPK);
e) zhvillimin e politikave shtetërore në fushën e punësimit, në fushën e emigracionit dhe imigracionit të punës;
f) zhvillimin e politikave në fushën e marrëdhënieve të punës, inspektimit, sigurisë dhe shëndetit në punë;
g) hartimin dhe zbatimin e politikave për uljen e informalitetit në tregun e punës dhe këshillimit sistematik të punëdhënësve/punëmarrësve;
h) konsolidimin e kuadrit ligjor dhe institucional për çështjet e punësimit dhe të aftësimit;
i) funksionimin më mirë të tregut të punës nëpërmjet riorientimit të shërbimeve të punësimit dhe riformatimit tërësor të procedurave të punësimit dhe programeve të nxitjes së punësimit;
j) rritjen e punësueshmërisë dhe zvogëlimin e hendekut të aftësive;
k) transformimin e shërbimeve të punësimit, përmes zhvillimit të sistemeve inteligjente të orientimit të karrierës dhe krijimit të platformave të dedikuara për emigrantët që dëshirojnë të rikthehen në Shqipëri;
l) hartimin dhe zbatimin e programeve të dedikuara për diasporën, për rikthimin e talenteve, transferimin e ekspertizës dhe ndërmjetësimin e punësimit në sektorët prioritarë;
m) zbatimin e reformës në pensione dhe i skemës së sigurimeve shoqërore në përgjithësi dhe detyrimeve në përputhje me Marrëveshjen e Stabilizim-Asocimit (MSA) në fushën e sigurimeve shoqërore;
n) skemat e pensioneve suplementare dhe trajtimet e veçanta (skema e ish-ushtarakëve, ish-pilotëve, policëve, gardës, funksionarëve kushtetues dhe nëpunësve të lartë të shtetit, pensionet e posaçme shtetërore etj.) dhe problematikës së statusit të naftëtarëve, skemave suplementare të minatorëve dhe metalurgëve;
o) zhvillimin e negociatave në funksion të hartimit të marrëveshjeve të mbrojtjes sociale me shtetet e tjera dhe monitorimin e zbatimit të marrëveshjeve të nënshkruara.
3. Në ushtrimin e kompetencave të titullarit të Ministrisë së Ekonomisë dhe Inovacionit, sipas pikës 1, të këtij urdhri, zëvendësministri ngarkohet të kryejë mbikëqyrjen e performancës dhe raportimet periodike të institucioneve të varësisë dhe agjencive autonome:
a) Agjencia Kombëtare për Punësim dhe Aftësi (AKPA);
b) Agjencia Kombëtare e Arsimimit, Formimit Profesional dhe Kualifikimeve (AKAFPK);
c) Inspektorati Shtetëror i Punës dhe Shërbimeve Shoqërore (ISHPSHSH);
d) Instituti i Sigurimeve Shoqërore (ISSH).
4. Zëvendësministri, sipas kompetencave dhe detyrave funksionale të deleguara në fushat përkatëse të përgjegjësisë, është përgjegjës edhe për mbikëqyrjen lidhur me:
a) strukturën e negociatave dhe bashkërendimin e qëndrimit negociues për secilin kapitull brenda fushës së përgjegjësisë së ministrisë të acquis, përpara miratimit nga Këshilli i Ministrave;
b) masat e përcaktuara në Agjendën e Reformave brenda fushës së përgjegjësisë së ministrisë, duke siguruar koordinimin dhe harmonizimin e tyre përpara miratimit nga Këshilli i Ministrave;
c) procesin normativ, si dhe bashkëpunimin ndërkombëtar për projektet e huaja brenda fushave të përgjegjësisë;
d) procesin e hartimit dhe ndjekjen e procedurës për miratimin në Këshillin e Ministrave dhe Kuvend të projektakteve ligjore/nënligjore në fushën e përgjegjësisë shtetërore të ministrisë, si dhe të proceseve në kuadër të PKIE-së.
5. Institucionet e varësisë, agjencitë autonome dhe drejtoritë në përbërje të Ministrisë së Ekonomisë dhe Inovacionit raportojnë detyrimisht 1 herë në muaj dhe rast pas rasti, sipas kërkesës te zëvendësministri për çështjet që janë specifikuar në këtë urdhër, pa cenuar pavarësinë operacionale të tyre.
6. Zëvendësministri raporton me shkrim te ministri për zbatimin e detyrave të caktuara në këtë urdhër sipas kërkesës së ministrit dhe detyrimisht 1(një) herë në javë për detyrat afatshkurtra dhe 1 (një) herë në muaj për detyrat dhe përgjegjësitë e deleguara sipas këtij urdhri dhe ato të parashikuara në legjislacionin në fuqi. 
7. Zëvendësministri, sipas parashikimeve të këtij urdhri, autorizohet të nënshkruajë:
a) akte shkresore të iniciuara në nivel zëvendësministri brenda fushave të përgjegjësisë, si dhe ato në përmbushje të marrëveshjeve të nënshkruara;
b) akte shkresore që lidhen me plotësimin e detyrimeve që rrjedhin në cilësinë e tij të anëtarit apo kryetarit të grupeve të punës;
c) çdo shkresë/akt/procedurë shkresore tjetër me autorizim të posaçëm të ministrit.
8. Çdo akt tjetër që vjen në kundërshtim me këtë urdhër, shfuqizohet.

9. Delegimi i kompetencave mbaron me shfuqizimin e aktit të delegimit, si edhe me pushimin e ekzistencës së organit delegues ose të deleguar.
10. Ngarkohen zëvendësministri, znj. Olta Manjani, institucionet e varësisë, agjencitë autonome dhe drejtoritë e aparatit në përbërje të Ministrisë së Ekonomisë dhe Inovacionit për zbatimin e këtij urdhri.
11. Ngarkohet Sektori i Arkiv-Protokollit për njoftimin e këtij urdhri.
Ky urdhër hyn në fuqi menjëherë dhe botohet në Fletoren Zyrtare.

